รวยเงียบๆ แบบ Candy Crush
“ลูกครับ ช่วยส่งหัวใจให้แม่หน่อย..” เชื่อว่า ลูกๆ หลานๆ หลายคนที่มีผู้ปกครองเล่น Candy Crush อาจจะเคยได้ยินคำนี้  รู้ไหมว่าปีที่ผ่านมา..  มีคนเล่นเกม Candy Crush สูงถึง 230 ล้านคน ต่อเดือน คิดเป็นกว่า 3 เท่าของประชากรทั้งหมดในประเทศไทย..  แล้วเราเคยสงสัยไหมว่า เกมที่เปิดให้โหลดฟรีเกมนี้ มีโมเดลสร้างรายได้อย่างไร และมีรายได้เท่าไร? ถ้ารู้คำตอบแล้ว เราอาจจะถึงกับอึ้ง ลงทุนแมนจะเล่าให้ฟังว่า Candy Crush กำลังรวยเงียบอย่างไร
2 ก.ย. 2562

รวยเงียบๆ แบบ Candy Crush / โดย ลงทุนแมน
“ลูกครับ ช่วยส่งหัวใจให้แม่หน่อย..”
เชื่อว่า ลูกๆ หลานๆ หลายคนที่มีผู้ปกครองเล่น Candy Crush อาจจะเคยได้ยินคำนี้
รู้ไหมว่าปีที่ผ่านมา..
มีคนเล่นเกม Candy Crush สูงถึง 230 ล้านคน ต่อเดือน
คิดเป็นกว่า 3 เท่าของประชากรทั้งหมดในประเทศไทย..
แล้วเราเคยสงสัยไหมว่า เกมที่เปิดให้โหลดฟรีเกมนี้
มีโมเดลสร้างรายได้อย่างไร และมีรายได้เท่าไร?
ถ้ารู้คำตอบแล้ว เราอาจจะถึงกับอึ้ง
ลงทุนแมนจะเล่าให้ฟังว่า Candy Crush กำลังรวยเงียบอย่างไร
Candy Crush เปิดตัวครั้งแรกในปี 2012
ถ้านับมาถึงตอนนี้ก็เป็นเวลา 7 ปีแล้ว..
อย่างไรก็ตาม Candy Crush สามารถเพิ่มจำนวนผู้เล่นได้มากขึ้นเรื่อยๆ
รวมถึงคนที่ยอมจ่ายเงินให้กับเกมนี้เพิ่มขึ้นเรื่อยๆ เช่นกัน
ต่างจากเกมมือถือทั่วไปที่มักจะเป็นที่นิยมในช่วงแรก ก่อนที่กระแสจะเงียบหายไป
Candy Crush ถูกพัฒนาโดยบริษัท King Digital Entertainment
โดยเริ่มจากการเป็นเกมใน Facebook ซึ่งตอนแรกมีเพียง 65 ด่าน เท่านั้น..
Candy Crush กลายเป็นที่นิยมอย่างรวดเร็ว
มีผู้เล่นกว่า 4 ล้านคนภายในเวลาไม่กี่สัปดาห์
หลังจากนั้นไม่นาน King ก็ปล่อย Candy Crush ในรูปแบบแอปพลิเคชันมือถือ
โดยที่ผู้เล่นเดิมจาก Facebook สามารถเชื่อมต่อข้อมูลไปที่แอปพลิเคชัน และเล่นต่อได้เลย
ปัจจุบัน Candy Crush ได้ก้าวขึ้นมาเป็นแฟรนไชส์ มีทั้งหมด 4 เกม
Candy Crush Saga
Candy Crush Soda Saga
Candy Crush Jelly Saga
และที่เพิ่งออกล่าสุดเมื่อปลายปีที่แล้ว คือ Candy Crush Friends Saga
ทั้ง 4 เกมนี้มีหน้าตาต่างกัน แต่ใช้หลักการเล่นเหมือนกัน
นั่นก็คือการสลับเม็ดแคนดี้ที่อยู่ติดกัน เพื่อให้เรียงแคนดี้ที่มีสีเดียวกันอย่างน้อย 3 เม็ด
หลังจากนั้นแคนดี้ที่จับกลุ่มได้จะหายไปจากกระดาน และมีแคนดี้ใหม่ไหลมาแทนที่
ด้วยวิธีการเล่นที่เข้าใจง่าย ไม่ซับซ้อน แถมใช้เวลาต่อด่านไม่นาน
เรื่องนี้ทำให้เกมกลุ่ม Candy Crush เป็นเกมที่เล่นได้เรื่อยๆ
โดยไม่ต้องคิดมาก และสามารถเข้าถึงคนแทบทุกวัย
ที่สำคัญก็คือ เราสามารถเล่นเกมนี้ได้ฟรีๆ โดยไม่เสียเงิน
ตั้งแต่การดาวน์โหลด ไปจนถึงตลอดการเล่นเกม
แล้วรายได้ของเกมเหล่านี้มาจากอะไร?
โดยปกติแล้วในเกมจะมีหัวใจให้เรา 5 ดวง เพื่อใช้ในการเล่น
ถ้าเราสามารถผ่านด่านได้สำเร็จ
เราจะได้เล่นด่านต่อไปโดยไม่เสียอะไร
แต่ถ้าแพ้ก็ต้องยอมเสียหัวใจไป
เมื่อเล่นจนหัวใจหมด จะต้องรอครึ่งชั่วโมงกว่าจะได้หัวใจเพิ่มมา 1 ดวง
สำหรับใครที่ไม่อยากรอ ก็สามารถขอให้เพื่อนส่งหัวใจมาให้ได้
แต่ถ้าไม่มีเพื่อน..
เราสามารถกดดูโฆษณาเพื่อแลกกับหัวใจ
หรืออีกหนึ่งทางเลือกก็คือการจ่ายเงินซื้อ
นอกจากนั้นในเกมยังมีไอเทมให้ผู้เล่นเลือกซื้อ เพื่อเป็นตัวช่วยในการเล่น
ดังนั้นรายได้ของเกมจึงมาจาก 2 ทางหลักๆ
นั่นก็คือ จากการเติมเงินของผู้เล่น และจากค่าโฆษณา
โมเดลธุรกิจแบบนี้เรียกว่า Freemium หรือให้ใช้ฟรีแต่สามารถจ่ายเงินเพื่อบริการเสริมอื่นได้
ซึ่งเกม Candy Crush ถือเป็นกรณีแรกๆ ที่ประสบความสำเร็จอย่างมากกับโมเดลธุรกิจนี้..
เรื่องนี้ทำให้ปีที่ผ่านมาแฟรนไชส์เกม Candy Crush ทำรายได้มากถึง 4.6 หมื่นล้านบาท..
และที่น่าสนใจคือ Candy Crush ก็มีลักษณะคล้ายกับโมเดลธุรกิจของ Facebook หรือ Netflix
ที่เมื่อมีผู้ใช้งานมากขึ้น ต้นทุนที่พัฒนาแอปพลิเคชันต่อผู้ใช้งานก็จะต่ำลงเรื่อยๆ
นั่นแปลว่า สัดส่วนกำไรต่อรายได้ก็จะสูงขึ้นนั่นเอง..
ปิดท้ายด้วยเรื่องที่น่าสนใจ
คุณศุภจี สุธรรมพันธุ์ CEO คนปัจจุบันของเครือดุสิตธานี
ก็เป็นหนึ่งในคนที่เป็นแฟนตัวยงของเกม Candy Crush ด้วยเช่นกัน
โดยตอนนี้เธอเล่นจนถึงด่านสุดท้ายที่ 4 พันกว่าแล้ว
ต้องรอให้เกมสร้างด่านใหม่ๆ ทุกสัปดาห์
สรุปแล้วแปลว่า เกมสร้างด่านใหม่ไม่ทันคุณศุภจีเล่นนั่นเอง
คุณศุภจีบอกว่าการเล่น Candy Crush ก็เหมือนกับการฝึกทักษะแก้ปัญหา
ผ่านการวางแผนขยับเม็ดแคนดี้ และการเลือกใช้เครื่องมือในเกมที่เหมาะสม
ถ้าใครอยากเก่งเหมือนคุณศุภจี
สามารถเอาเทคนิคนี้ไปทดลองใช้กันได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-